Մաղաքիա Ղրիմեցի

Մաքաղիա Ղրիմեցի (XIV դ. սկիզբ, Ղրիմ-1384 թվական, գյուղ Ապրակունիս (այժմ՝ Նախիջևանի ԻՀ Զուլֆայի շրջանում), մշակութային գործիչ։

Կենսագրություն 
Սովորել է Հովհաննես Որոտնեցու բարձրագույն դպրոցում, ստացել վարդապետական աստիճան։ Հոր մահից հետո վաճառել է նրա ողջ ունեցվածքը և այդ միջոցներով հովանավորել Սյունիքում բացված երկու դպրոց, որոնցից մեկը տնօրինել է Հովհաննես Որոտնեցին (Որոտնավանքում), մյուսը՝ Սարգիս Ապրակունեցի րաբունապետը (Ապրակունիս գյուղին մերձակա Սուրբ Գևորգ վանքում)։ Այդ ուսումնական հաստատությունների նպատակն էր պայքարել կաթոլիկ եկեղեցու գործակալների՝ ունիթոռների (միարարների) դեմ, որոնք կաթոլիկություն տարածելու նպատակով հաստատվել էին Ապրակունիսի դիմաց, Երնջակ գետի ձախ ափին՝ Քռնա գյուղում։ Նրանց գլխավորում էր Հովհաննես Քռնեցին։ Պայքարի բուռն շրջանում 1380-ական թթ. Հովհաննես Որոտնեցու դպրոցը տեղափոխվում է Ապրակունիս, իսկ Սարգիս Ապրակունեցու դպրոցը՝ Աստապատ գյուղ։ Մաքաղիա Ղրիմեցին ոչ միայն հովանավորել է այդ դպրոցները, այլև դասավանդել այնտեղ։ Տասնհինգամյա պայքարից հետո հակաունիթոռական շարժման ակտիվ մասնակից Մաքաղիա Ղրիմեցուն 1384-ին Ապրակունիսում թունավորում է ունիթոռներից կաշառված իր սաներից մեկի մայրը։

Ծանոթագրություններ 

Հայ եկեղեցական գործիչներ
Հայ մշակութային գործիչներ